Dimècres, 26 de febrièr de 2014, 03h00 Politica,Lenga,Escòla

Liz URL corta



Etiquetas

bretanha, escòla, lecuyer, occitània, tap

L’an que ven, totas las escòlas publicas d’Occitània (dins l’etat francés) e las escòlas privadas qu’o auràn causit seràn passadas a la setmana de quatre jornadas e mièg de trabalh. Cada jorn, los enfants auràn d’oras de TAP. Segon las escòlas, los TAP prepausats seràn fòrça diferents. Las comunas ricas prepausaràn d’activitats desparièras e ludicas, las comunas pauras de partidas de bala al presonièr.



Pasmens, aquestes TAP poirián èsser l’escasença de far rintrar l’occitan dins totas las escòlas d’Occitània. D’efièch, totes los mainatges d’Occitània an drech d’aver una iniciacion a la lenga del país almens un còp dins lor vida. Mas per aquò calriá que cada comunautat de comunas engatgèsse almens UN animator occitanofòn dins lo personal comunal. Non còsta pas mai car un animator occitanofòn e pòt anar d’una escòla a l’autra... e pòt trabalhar en francés se cal.



Solide, i a pas pro d’animators occitanofòns per totas las comunautats de comunas del país occitan per ara, mas aquesta revendicacion poiriá far nàisser un vast mercat de l’emplec per la lenga. Los animators francofòns sens emplec sauprián que la lenga seriá una valor ajustada dins lo CV.



Per metre en òbra aqueste principi es simple: s’un animator que demanda una plaça parla l’occitan, li cal aver la prioritat sus un postulant que parla pas la lenga.



En Bretanha, “un animator galofòn dins cada comunautat de comunas” es una revendicacion del movement per lo galò (la lenga romanica de Bretanha) a las “voteriys 2014” (eleccions de 2014).









Fabien Lecuyer